Amerikansk medie scorer abonnenter på at overvåge Elon Musk

Det amerikanske techmagasin Wired har ramt guldåren ved at gå all-in på at overvåge Elon Musks voksende indflydelse i det føderale system. Magasinet, der normalt holder sig til teknologi, har kastet sig over grænsefeltet mellem tech og politik – og det har betalt sig.

Ifølge Associated Press har Wired positioneret sig som en af de skarpeste aktører i dækningen af Musks forsøg på at skære ned i statsapparatet. De har gravet dybt i, hvem de unge folk på Musks team egentlig er, og hvordan de langsomt, men sikkert, infiltrerer offentlige instanser.

Wireds afsløringer viser, hvordan uprøvede unge medarbejdere har fået overraskende store roller. De har blandt andet skrevet om 19-årige Edward Coristine, bedre kendt som “Big Balls”, der nu sidder i en føderal cybersikkerhedsenhed. Og så er der 25-årige Marko Elez, som har adgang til finansministeriets udbetalingssystemer.

En af de mest opsigtsvækkende historier handlede om, hvordan Musks team påstod at have sparet 8 milliarder dollars i et projekt, der oprindeligt havde et budget på kun 8 millioner dollars. Det er historier som denne, der har fået læserne til at flokkes om Wired.

Abonnenterne vælter ind

Den aggressive dækning har givet Wired en eksplosiv abonnentvækst. Bare i løbet af de første to uger af februar fik magasinet 62.000 nye abonnenter. Wired har nu 19,5 millioner abonnenter og når samlet set 57 millioner læsere på tværs af sine platforme.

Ifølge Wireds redaktionschef Katie Drummond handler det ikke om at være en del af en politisk modstandsbevægelse – det handler om at rapportere sandheden.

“Dette er ekstremt vigtige historier, som ikke bliver fortalt åbent og gennemsigtigt andre steder. Vores job er at finde ud af, hvad der faktisk sker – ikke bare gentage, hvad magthaverne siger,” siger hun til AP.

Magasinet har investeret massivt i et nyt politisk team med tre reportere og to redaktører, der har skarpt fokus på krydsfeltet mellem teknologi og politik. Oprindeligt skulle de dække risikoen for tech-drevet valgdesinformation, men dækningen af Musk og Silicon Valleys stigende politiske indflydelse tog hurtigt over.

Drummond indrømmer, at Wired ikke havde forudset, at Elon Musk ville blive deres helt store historie – men deres indgående kendskab til ham fra tech-verdenen gjorde dem klar til at tage fat.

“Vi vidste, hvordan Musk opererer som forretningsmand, og det gav os et forspring. Det overraskede os dog, at andre medier lod vente på sig, mens vi bragte de første afsløringer.”

Og Wired har ikke tænkt sig at stoppe her: “Vi fortsætter med at dække Musk, Trump-administrationen og de forandringer, der sker i det føderale system.”

Her hos iNPUT mærker vi også interessen for det, der sker på den anden side af Atlanten. Vores artikel om, hvordan man undgår amerikansk teknologi er den mest læste i lang tid. Det vidner om en voksende interesse for uafhængighed fra Silicon Valley.